คลังตีปีกรายได้พุ่ง ได้4จีโปะ4.8หมื่นล.
คลังปลื้มรีดรายได้สูงกว่าเป้า 6% ได้เงิน 4จี โปะ เร่งเบิกจ่ายดันเศรษฐกิจโตต่อเนื่อง
27 พ.ค. 2559

คลังปลื้มรีดรายได้สูงกว่าเป้า 6% ได้เงิน 4จี โปะ เร่งเบิกจ่ายดันเศรษฐกิจโตต่อเนื่อง
นายกฤษฎา จีนะวิจารณะ ผู้อํานวยการสํานักงานเศรษฐกิจการคลัง (สศค.) เปิดเผยฐานะการคลังของรัฐบาลตามระบบกระแสเงินสดในช่วง 7 เดือนแรกของปีงบประมาณ 2559 ว่า รัฐบาลมีรายได้ 1.22 ล้านล้านบาท ส่วนการเบิกจ่ายเงินงบประมาณมี 1.79 ล้านล้านบาท รัฐบาลได้กู้เงินเพื่อชดเชยการขาดดุล 3.59 แสนล้านบาท ส่งผลให้เงินคงคลัง ณ สิ้นเดือน เม.ย. 2559 มีทั้งสิ้น 2.06 แสนล้านบาท
ทั้งนี้ การเร่งเบิกจ่ายงบประมาณของรัฐบาลในช่วง 7 เดือนแรกของปีงบประมาณกว่า 1.7 ล้านล้านบาท ซึ่งสูงกว่าช่วงเดียวกันของปีก่อนถึง 8.5% โดยเฉพาะรายจ่ายลงทุนที่เบิกจ่ายได้สูงกว่าช่วงเดียวกันปีก่อน และการดำเนินมาตรการกระตุ้นเศรษฐกิจของรัฐบาลยังเป็นปัจจัยหลักสำคัญที่สนับสนุนให้เศรษฐกิจสามารถฟื้นตัวได้อย่างต่อเนื่อง
สำหรับผลการจัดเก็บรายได้รัฐบาลสุทธิในช่วง 7 เดือนแรกของปีงบประมาณ 2559 จำนวน 1.22 ล้านล้านบาท สูงกว่าประมาณการ 7.05 หมื่นล้านบาท หรือ 6% สาเหตุหลักมาจากการนำส่งรายได้จากการประมูลใบอนุญาตให้ใช้คลื่นความถี่ย่าน 900 และ 1800 MHz (4จี) จำนวน 48,242 ล้านบาท นอกจากนี้รัฐวิสาหกิจยังนำส่งรายได้สูงกว่าประมาณการ 16,856 ล้านบาท หรือ 24.7% และการจัดเก็บภาษีเงินได้บุคคลธรรมดาสูงกว่าประมาณการ 6,945 ล้านบาท หรือ 3.7% จัดเก็บภาษีเบียร์สูงกว่าประมาณการ 6,340 ล้านบาท หรือ 12.7% และจัดเก็บภาษีสรรพสามิตรถยนต์สูงกว่าประมาณการ 5,294 ล้านบาท หรือ 9.7%
นอกจากนี้ เฉพาะเดือน เม.ย. 2559 รัฐบาลจัดเก็บรายได้สุทธิ 170,267 ล้านบาท สูงกว่าประมาณการ 5,493 ล้านบาท หรือ 3.3% แต่ต่ำกว่าเดือนเดียวกันปีก่อน 0.5% โดยภาษีมูลค่าเพิ่ม (แวต) จัดเก็บได้ต่ำกว่าประมาณการ 5,292 ล้านบาท หรือ 7.9% เนื่องจากแวตจากการนำเข้าจัดเก็บได้ต่ำกว่าประมาณการ ขณะที่รัฐวิสาหกิจนำส่งรายได้สูงกว่าประมาณการ 37.4% ภาษีสรรพสามิตรถยนต์สูงกว่าประมาณการ 28.5% และการจัดเก็บภาษีน้ำมันสูงกว่าประมาณการ 9.8%